Document ID: 32004L0003

32004L0003
L 049/36
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2004/3/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 11 февруари 2004 година
за изменение на Директиви 70/156/ЕИО и 80/1268/ЕИО на Съвета относно измерването на емисиите от въглероден двуокис и на разхода на гориво на моторните превозни средства от категория N1
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 95 от него,
като взеха предвид предложението на Комисията (1),
като взеха предвид становището на Икономическия и социален комитет (2),
в съответствие с процедурата, предвидена в член 251 от Договора (3),
като имат предвид, че:
(1)
Директива 80/1268/ЕИО на Съвета от 16 декември 1980 г. относно емисиите от въглероден двуокис и разхода на гориво на моторните превозни средства (4) е една от специалните директиви в рамките на процедурата по типово одобрение, въведена от Директива 70/156/ЕИО на Съвета от 06 февруари 1970 г. за сближаването на законодателствата на държавите-членки относно типовото одобрение на моторните превозни средства и техните ремаркета (5).
(2)
Докладът на Комисията до Европейския парламент и Съвета относно политиката и мерките, предложени от Европейския съюз за намаляване на емисиите от газове, предизвикващи парников ефект: към Европейска програма относно промяната на климата (ЕППК), предлага прилагането на стратегия за намаляване на емисиите от газове, предизвикващи парников ефект, по-специално посредством вземане на мерки в областта на транспорта. В зелената книга „Към европейска стратегия за сигурност при снабдяването с енергия“ се апелира за извършването на усилия, целящи намаляването на разхода на гориво на моторните превозни средства.
(3)
Съгласно стратегията на Общността, целяща намаляване на емисиите от въглероден двуокис (CO2), изпускани от леките моторни превозни средства, описана в доклада на Комисията до Съвета и Европейския парламент „Европейска стратегия за намаляване на емисиите от CO2 на леките моторни превозни средства и за повишаване икономията на горива“, методологията на прилагане на хармонизирани мерки, въведена от Директива 80/1268/ЕИО, бе приета като базов инструмент за постигане на тази цел. За да се позволи прилагането на мерки за намаляване на разхода на гориво и емисиите от CO2 при леките моторни превозни средства, е необходимо да се разшири полето на приложение на тази директива, като в него се включат и превозните средства от категория N1.
(4)
Съгласно Решение № 1753/2000/ЕО на Европейския парламент и на Съвета от 22 юни 2000 г., с което се въвежда програма за наблюдение на средната стойност на специфичните емисии на CO2, дължащи се на новите леки моторни превозни средства (6), Комисията проведе проучване, с цел да разгледа възможностите и последиците от прилагането на хармонизирана процедура за измерване на специфичните емисии на CO2, дължащи се на превозните средства от категория N1. Във връзка с това като приемливо от техническа гледна точка и по-ефективно от гледна точка на разходите, се прие при измерването на разхода на гориво и на изпусканите емисии от CO2 от тази категория превозни средства, да се прилагат също така изпитанията за измерване на изпусканите емисии, предвидени в Директива 70/220/ЕИО на Съвета от 20 март 1970 г. относно сближаването на законодателствата на държавите-членки по въпроса за мерките, които трябва да се вземат срещу замърсяването на въздуха от газовите емисии на моторните превозни средства (7).
(5)
Голям брой малки производители закупуват от доставчици двигатели, които са получили типово одобрение относно изпусканите емисии съгласно Директива 88/77/ЕИО на Съвета от 3 декември 1987 година относно сближаването на законодателствата на държавите-членки по въпроса за мерките, които трябва да се вземат срещу емисиите от замърсяващи газове и частици, изпускани от двигатели с компресионно запалване, използвани за задвижването на превозни средства, както и срещу емисиите от замърсяващи газове, предизвикани от двигатели с принудително запалване, които работят с природен газ или с втечнен нефтен газ, и се използват за задвижването на превозни средства (8). Значителен брой от тези производители не разполагат нито с необходимата инфраструктура, нито с необходимата експертна компетентност за измерване на емисиите на отработените газове или на CO2. Така че е необходимо да се предвиди изключение за малките производители, тъй като допълнителните разходи, които би породило за тях задължението да изпълнят изискванията на настоящата директива, биха били несъразмерно високи.
(6)
Тези мерки имат също така отношение към приложенията на Директива 70/156/ЕИО.
(7)
Следователно е необходимо Директива 70/156/ЕИО и Директива 80/1268/ЕИО да бъдат изменени,
ПРИЕХА НАСТОЯЩАТА ДИРЕКТИВА:
Член 1
Директива 70/156/ЕИО се изменя, както следва:
а)
В приложение IV, част I, ред 39 се заменя следния текст:
Предмет
Номер на директивата
Препратка към Официалния вестник
M1
M2
M3
N1
N2
N3
O1
O2
O3
O4
„39.
Емисии на CO2/разход на гориво
80/1268/ЕИО
L 375 от 31.12.1980 г., стр. 36
Х
Х“
б)
В приложение IX, част I, страница 2, се добавя следната точка към сертификата за съответствие ЕО за напълно оборудваните или дооборудваните превозни средства от категориите N1, N2 и N3:
Член 2
Приложения I и II към Директива 80/1268/ЕИО се изменят съгласно приложението към на настоящата директива.
Член 3
Най-късно до 19 февруари 2006 г. Комисията:
а)
представя проучване относно възможностите за получаване на представителна информация за емисиите на СО2 и разхода на гориво на превозните средства, произведени на няколко етапа, и на превозните средства, емисиите на които се измерват съгласно Директива 88/77/ЕИО, с цел да се вземе предвид съотношението „разход-ефективност“ на тези мерки;
б)
представя оценка на въведеното от настоящата директива понятие за фамилия превозни средства;
в)
при необходимост представя на комитета, учреден по силата на член 13 на Директива 70/156/ЕИО, проектомерките, целящи адаптирането на тази директива към техническия прогрес.
Член 4
Когато едно произведено от конструктор на специализирани каросерии превозно средство отговаря на критериите на някоя от фамилиите превозни средства от базовия модел на производителя, конструкторът на специализирани каросерии може да използва данните относно енергопотреблението и производството на СО2, които са предоставени от самия производител.
Член 5
1. Считано от 19 февруари 2005 г. що се отнася до превозните средства от категория N1, държавите-членки нямат право по причини, свързани с емисиите на CO2 или с разхода на гориво:
a)
да отказват одобрение в рамките на ЕО на определен тип превозно средство или да отказват одобрението на този тип в рамките на определена страна;
б)
да забраняват регистрирането, продажбата или пускането в движение на превозни средства съгласно член 7 на Директива 70/156/ЕИО,
ако стойностите на емисиите на CO2 и разходът на гориво са били определени съгласно изискванията на Директива 80/1268/ЕИО, така както тя е изменена от настоящата Директива.
2. Считано от 01 януари 2005 г. за превозните средства от категория N1, клас I, и считано от 01 януари 2007 г. за превозните средства от категория N1, класове II и III, държавите-членки:
а)
не издават вече документа за типово одобрение в рамките на ЕО, съгласно член 4, параграф 1, от Директива 70/156/ЕИО, и
б)
отказват издаване на типово одобрение в рамките на определена страна, освен по силата на разпоредбите на член 8, параграф 2, на Директива 70/156/ЕИО,
ако стойностите на емисиите на CO2 и разходът на гориво не са били определени съгласно изискванията на Директива 80/1268/ЕИО, така както тя е изменена от настоящата Директива.
3. Считано от 01 януари 2006 г. за превозните средства от категория N1, клас I, и считано от 01 януари 2008 г. за превозните средства от категория N1, класове II и III, държавите-членки:
a)
не признават повече съгласно член 7, параграф 1, на Директива 70/156/ЕИО валидността на сертификатите за съответствие, които придружават новите превозни средства в съответствие с посочената директива;
б)
отказват регистрацията, продажбата или пускането в движение на нови превозни средства, които не са снабдени с валиден сертификат за съответствие съгласно Директива 70/156/ЕИО, освен по силата на разпоредбите на член 8, параграф 2 от нея,
ако стойностите на емисиите на CO2 и разходът на гориво не са били определени съгласно изискванията на Директива 80/1268/ЕИО, така както тя е изменена от настоящата Директива.
4. Относно превозните средства от категория N1, които са произведени на няколко етапа, визираните в параграфи 2 и 3 дати влизат в сила 12 месеца по-късно.
5. За целите на настоящия член:
-
под превозно средство от категория N1, клас I се разбира превозно средство от категория N1, референтната маса на което не надвишава 1 305 kg,
-
под превозно средство от категория N1, клас II се разбира превозно средство от категория N1, референтната маса на което надвишава 1 305 kg, но не надвишава 1 760 kg,
-
под превозно средство от категория N1, клас III се разбира превозно средство от категория N1, референтната маса на което надвишава 1 760 kg.
Член 6
Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, преди19 февруари 2005 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Редът и условията на позоваване се определят от държавите-членки.
Член 7
Настоящата директива влиза в сила в деня на публикуването ѝ в Официален вестник на Европейския съюз.
Член 8
Адресати на настоящата директива са държавите-членки.
Съставено в Страсбург на 11 февруари 2004 година.

Labels: 14
20
7
8
15